b'\n_START_ARTICLE_\nVesoljni potop\n_START_PARAGRAPH_\nIzraz vesoljni potop ozna\xc4\x8duje poplavo velikih razse\xc5\xbenosti, ki naj bi uni\xc4\x8dila Zemljo pred ve\xc4\x8d tiso\xc4\x8d leti.\n_START_SECTION_\nLegende\n_START_PARAGRAPH_\nNajbolj znan opis tega dogodka je svetopisemska zgodba o Noetu in njegovi barki (glej \xc4\x8dlanek Noe), vendar pa to ni edina verzija zgodbe. Vesoljni potop se pojavlja tudi v gr\xc5\xa1ki mitologiji (zgodba o Devkalionu), sumersko-babilonski mitologiji (zgodba o Utnapi\xc5\xa1timu v Epu Gilgame\xc5\xa1u), in \xc5\xa1e marsikje po svetu._NEWLINE_Tudi Slovenci poznamo svojo zgodbo Vesoljni potop in Kurent. Obstaja ve\xc4\x8d razli\xc4\x8dic. Po starej\xc5\xa1i legendi pre\xc5\xbeivi vesoljni potop Slovenec, ki je zlezel na steblo ajde. Po tem je bog Kurent ukazal, da so vode odtekle. Zato je Slovenec svojemu bogu obljubil, da bodo on in njegovi potomci vedno ljubili dve rastlini, katerih za\xc5\xa1\xc4\x8ditnik je Kurent: ajdo in vinsko trto.\n_START_SECTION_\nZgodovinsko in antropolo\xc5\xa1ko ozadje\n_START_PARAGRAPH_\nNekateri arheologi in zgodovinarji verjamejo, da se je vesoljni potop zares zgodil. Tudi nekateri geologi se pridru\xc5\xbeujejo temu mnenju. Kot vzrok za poplavo velikih razse\xc5\xbenosti pa navajajo najpogosteje velikanski plimski val - cunami, ki bi poplavil ogromna obmo\xc4\x8dja kopnega (seveda pa ne \xc4\x8disto vse Zemlje naenkrat). Tak cunami bi bil lahko povezan z izbruhom vulkana na Theri (Santorini) okoli leta 1630-1600 pr. n. \xc5\xa1t._NEWLINE_Ena od novej\xc5\xa1ih teorij pa navaja dokaze, da se je okoli leta 5600 pr. n. \xc5\xa1t. voda iz Sredozemskega morja prelila v \xc4\x8crno morje, ki je bilo pred tem suha dolina. Teorijo sta objavila leta 1998 William Ryan in Walter Pitman, geologa z Univerze Columbia._NEWLINE_Ve\xc4\x8d znanstvnikov zagovarja mnenje, da so zgodbe o vesoljnem potopu samo odsev manj\xc5\xa1ih lokalnih poplav, ki jih je bilo po vsem svetu vedno dosti. To bi bilo \xc5\xa1e posebej mogo\xc4\x8de zato, ker je \xc5\xbee J.G.Frazer v delu Zlata veja pokazal, da je mit o potopu raz\xc5\xa1irjen pri ljudstvih skoraj po vsem svetu. Najredkej\xc5\xa1a so pri\xc4\x8devanja o vesoljnem potopu v Afriki._NEWLINE_Mircea Eliade meni, da bi bilo\xc2\xa0\xc2\xbbnespametno razlagati tako raz\xc5\xa1irjen mit s pojavi, o katerih nismo na\xc5\xa1li nobenega geolo\xc5\xa1kega sledu.\xc2\xab Mit o vesoljnem potopu razlaga kot skupno simbolno strukturo ljudstev, ki ima o\xc4\x8di\xc5\xa1\xc4\x8devalno razse\xc5\xbenost. Glavna vzroka za potop sta skoraj vselej \xc4\x8dlove\xc5\xa1ki grehi in ope\xc5\xa1anost sveta. V tem smislu je mit o vesoljnem potopu mogo\xc4\x8de povezovati z miti o stvarjenju sveta, saj mit o vesoljnem potopu govori o nenehnem prerajanju sveta. Mit o vesoljnem potopu je torej izraz cikli\xc4\x8dnega razumevanja sveta.\n_START_SECTION_\nPogovorno\n_START_PARAGRAPH_\nV pogovornem jeziku se pogosto uporablja besedo predpotopen v pomenu zelo star - tj. \xc5\xa1e iz \xc4\x8dasa pred vesoljnim potopom.'